Document ID: /roh_data/filtered/fineweb-2-filterrobots_roh.jsonl.gz/4169

Pli baud saja stada l'incumbensa da l'OES en emprima lingia quella da mantegnair il contact cun la diaspora e d'infurmar lezza davart la posiziun da la Svizra sco stadi neutral. Oz sa chapeschian els sco portavusch dals burgais svizzers en l'exteriur. Uschia Remo Gysin, il president da l'organisaziun che dumbra varga 700 uniuns svizras dapertut sin il mund.
Problems dettia numnadamain avunda
«Las bancas vesan ils clients da l’exteriur sco ristg. Tgi che vul avrir in conto sto pajar autas cumissiuns ni sto deponer, sco tar la Banca chantunala da Turitg, almain 100’000 francs. Quai decuraschescha blers Svizzers egl exteriur.»
Nus stuain augmentar nossa attractivitad e far pli enconuschent nossas purschidas.
In auter sectur nua ch'els cumbattian gia daditg per meglras cundiziuns è la participaziun da las Svizras e dals Svizzers en l'exteriur vid ils process politics en Svizra.
«La pli gronda part ha interess da sa participar a las votaziuns ed elecziuns en Svizra. Per pudair far quai ston els s’annunziar e retschaiver ad uras ils documents. Quai n’è betg il cas il mument. E-voting fiss qua in grond levgiament.»
Els sajan en stretg contact cun l'administraziun federala, ils chantuns e la politica ed emprovian d'influenzar las chaussas egl interess da lur commembers. E quella lavur porti era fritg, di Gysin. Sco exempel numna el la lescha nova che reglescha dapi dus onns la relaziun ed ils dretgs da las Svizras ed ils Svizzers egl exteriur ed era las incumbensas da l'OSE.
Mo metter ils mauns en crusch na vegni betg en dumonda. Remo Gysin vesa anc blers secturs nua che l'Organisaziun da las Svizras e dals Svizzers en l'exteriur stoppia s'engaschar.
«Il cussegl da las Svizras ed ils Svizzers en l'exteriur sto daventar pli democratics e nus essan en discussiuns cun ils chantuns per promover il e-voting sin nivel chantunal.»
Mo l’emprim vegni ussa fatg festa. 100 onns, in giubileum che duai dar schlantsch e motivaziun per era il futur defender ils interess da las Svizras e dils Svizzers egl exteriur.